google/wiki40b huggingface dataset:
Frederik Moltke Bugge

Familie

Frederik Moltke Bugge var sønnesønn av presten Søren Bugge, sønn av biskop Peter Olivarius Bugge og bror til den klassiske filologen Søren Bruun Bugge. Han var far til biskop Frederik Wilhelm Klumpp Bugge og farfar til juristen Fredrik Moltke Bugge.

Pedagogikk

Bugge tok filologisk embetseksamen i 1829 og var fra 1833 til 1851 rektor ved Trondhjems katedralskole. I årene 1836–1837 var han på reise med offentlig stipend for å studere skolevesenet i de tyske statene og Frankrike. Reisen resulterte i en omfangsrik innberetning om Det offentlige Skolevæsens Forfatning i adskillige tydske Stater (1839). I årene 1840–1842 var han medlem av kommisjonen som skulle revidere Norges undervisningsvesen.
Bugge skrev en del pedagogiske og språkvitenskapelige avhandlinger samt en anonym biografi over sin far.

Politiske verv

Bugge var ordfører i Trondhjem i årene 1845, 1849 og 1850. Han forsøkte å bli valgt til Stortinget i 1847 og 1850, men til tross for stor velgeroppbakking så fikk han valgmannskollegiet imot seg og ble aldri valgt.

Siste år

I sin tid som rektor i Trondheim var Bugge sentral i Kongelig Norske Videnskabers Selskab. I flere år var han president i selskapet, blant annet da Ivar Aasen i 1842 fikk stipendet av selskapet som sette målmannen i stand til å reise land og strand rundt for å granske de norske dialektene.
Bugge flytta til Bergen da han gikk av som rektor. Han døde der etter kun to år.
Bagneux (Aisne)

Befolkningsutvikling

Antall innbyggere i kommunen Bagneux
Referanse: INSEE
760-årene

-- 760 -- 761 -- 762 -- 763 -- 764 -- 765 -- 766 -- 767 -- 768 -- 769
Tiårsoversikt
Import-eksport

Historien

Pakistanske «Jasmin» (Iram Haq) er kjæreste med norske «Jan» (Bjørnar Teigen) mens hennes pakistanske foreldre planlegger bryllup med «Jasmin»s fetter.
Atle Hammer

Biografi

Atle Hammer vokste opp på Røa i Oslo som sønn av sivilingeniør Eivind Hammer og barnebarn til jernbaneingeniør Hans Gudbrand Hammer. Atle begynte med trompet i Huseby skoles musikkorps, og spilte videre i HM Kongens Gardes Musikkorps. Han utdannet seg til sivilingeniør i Wyoming i USA og arbeidet i Norges Statsbaner og Jernbaneverket.
Han ledet på 1950-tallet sin egen sekstett som utga Seven eleven (1954) med blant andre Erik Amundsen på bass. Videre spilte han i The Modern Quartet, i Kjell Karlsens Orkester, The Norwegian Big Band, Radiostorbandet, Mikkel Flagstads kvintett, og medvirket som solist på «Line: The Passionate Demons» i soundtracket til filmen Line (1961) basert på Axel Jensens roman. Hammer medvirket også som solist på Egil Kapstads album «Syner» (1968). Fra 1976 spilte han trompet i Erling Wicklunds kvintett Oolyakoo. I 1976 spilte han også med Kjell Karlsens Norwegian Big Band på storband-versjonen av Griegs «I Dovregubbens hall». Han samarbeidet med jazzmusikere som Pepper Adams, Laila Dalseth, Einar Iversen, Jon Christensen, Erik Amundsen, Kjell Karlsen, George Russell, Egil Kapstad, Harald Bergersen, Bjørn Johansen, Finn Eriksen, Bjarne Nerem, Frode Thingnæs, Egil "Bob" Johansen, Terje Venaas, Knut Riisnæs, Per Husby, Eivin Sannes, Erling Wicklund, Svein Christiansen, Tom Olstad, Harald Gundhus, Halvard Kausland, Ole Jacob Hansen, Thorgeir Stubø, Rune Nicolaysen, Magni Wentzel, Carl Morten Iversen, Bill Hollmann, Bob Florence, Red Holloway, Jon Gordon, Benny Bailey og James Moody.
I perioden 1980–85 ledet han sin egen kvintett med blant andre Terje Venaas på bass, Eivin Sannes på piano og Tom Olstad på trommer. Denne ble etterfulgt av kvintett med Harald Bergersen på saksofon og Erling Aksdal på piano (1985–89). Utover 1980-tallet og 1990-tallet spilte han i band med Thorgeir Stubø, i Per Husby kvintett, Magni Wentzel kvintett, i storband ledet av Harald Gundhus/Ole Jacob Hansen. I 1989 medvirket han med Czech-Norwegian Band med Benny Bailey på utgivelsen Jazznost i studioopptak fra Praha, og fra 1991 spilte han med Erling Wicklunds storband «Storeslem».
På 2000-tallet ledet han sin egen kvartett med Rune Nicolaysen på saksofon, Freddy Hoel Nilsen på piano og Carl Morten Iversen på bass; i kvintetts form med Lars Erik Norum på trommer. Han medvirket som solist på Kjell Karlsens «Big Band Bonanza» fra 2001. Han var senere medlem av skabandet The Phantoms.
Han ble tildelt Reenskaugprisen 1986 og Asker jazzklubbs hederspris i 2010.
Slekt og Datas Gravminnebase

Slekt og Datas Gravminnebase er en database over begravede i Norge. 
Databasen driftes av organisasjonen Slekt og Data, og er basert på dugnadsinnsats av frivillige. Gravsteiner i hele Norge fotograferes av de frivillige, og de biografiske opplysningene blir så lagt inn i databasen der de blir søkbare for allmennheten. Databasen omfatter også opplysninger fra papirbaserte gravstedsregistre etter avtale med lokale kirkeverger.
Pr. juni 2019 inneholdt Slekt og Datas Gravminnebase 2,7 millioner registrerte gravminner og over 1,7 millioner bilder av gravminner. Siden oppstarten i 2004 har databasen hatt over 100 millioner søk.
Laddevin

Laddevin var en populær betegnelse på en billig og noe tvilsom sterkvin som ble importert til Norge i store mengder fra nordtyske frihavner på slutten av 1800- og begynnelsen av 1900-tallet. Laddevin ble fremstilt ved å blande billig spansk svakvin med sprit, sukker og essenser. Laddevin var av sosiale årsaker sterkt omdiskutert før restriksjoner ble lagt for omsetningen.
I Oslo var laddevinshandelen på Vaterland beryktet, og for å komme handelen til livs organiserte mange av Vaterlands gårdeiere seg om å ikke leie ut lokaler til laddevinskneiper. Ifølge Henry Røsoch var dette forbudet mot laddevinshandel fremdeles tinglyst heftelse ved endel av eiendommene i bydelen i 1951.
Raudsild

Raudsild var en gangbro bygget i jern over elven Emajõgi i Tartu, Estland. Broen ble åpnet 3. juni 1993. I 2007 måtte broen fjernes for å gi plass til Vabadusebroen med tre kjørefelt som åpnet i slutten av 2008. Gangbroen skal senere bygges opp igjen lengre oppe i elven. Fjerningen ble av noen ansett som kontroversiell, da den førte til dårligere forhold for fotgjengere samtidig som den ikke forbedret forholdene for biltrafikken vesentlig.
Espresso House

Espresso House er en kaffebarkjede som finnes på et 190-talls steder i Sverige og besøkes av drøyt 40 000 gjester daglig.
Espresso House var inntil september 2012 eiet av det britiske risikokapitalselskapet Palamon Capital Partners, som også har kjøpt kaffebarkjeden Coffee Cup som startet i 1997 i Stockholm. Begge varemerkene ble forent under navnet Espresso House, under hvilket kjeden ekspanderte kraftig. I september 2012 kjøpte det norske risikokapitalselskapet Herkules Capital kjeden, og solgte den videre til JAB Holding Company i 2015.

Historie

Espresso House ble grunnlagt av paret Elisabet og Charles Asker. Paret hadde da overtatt den lille kaffebaren Café Java i Göteborg av dens opprinnelige eier Matts Johansson. Den første Espresso House åpnet på Kyrkogatan i Lund i 1996. I begynnelsen av 2005 fantes det 16 kaféer og idag har Espresso House omkring 120 kaffebarer spredt over Sverige, fra Luleå till Trelleborg. Alt brød og bakverk som serveres bakes i deres sentralbakeri Espresso House Bakery i Malmö. Foretaket tilbyr også catering.
Poke

Poke (poh'kei) er en rå fiskesalat som serveres som forrett i det hawaiiske kjøkken. Poke er det hawaiiske verbet for å skjære eller kutte.
Tradisjonelle former for poke er aku (en oljete tunfisk), ahi (gulfinnetun) og he'e (blekksprut). Det finnes også varianter der rå laks eller skalldyr er hovedingrediensen.
Béla Imrédy

Bakgrunn, tidlig karriere

Etter juridiske studier begynte Imrédy sin løpebane i finansministeriet. I 1928 ble han direktør for den ungarske nasjonalbank og deltok på flere internasjonale finanskonferanser. 
Under statsminister Gyula Gömbös var han finansminister. Etter dennes død (6. oktober 1936) trakk han seg fra vervet og ble president for nasjonalbanken.
Han var svært ambisiøs, og ble kjent for sine svært høyreorienterte standpunkter innen økonomisk politikk og sosialpolitikk. I utenrikspolitikken var han pro-britisk, noe som bidro til at han ble utnevnt til minister for økonomisk koordinering under statsminister Kálmán Darányi.

Statsminister

Den 14. mai 1938 ble han utnevnt til statsminister av riksregenten Miklós Horthy. Imrédys gjorde flere forsøk på å bedre Ungarns relasjoner med Storbritannia, og dette gjord eham svært upopulær i ledelsen i Tyskland og Italia. Imrédy innså imidlertid at han ikke kunne innlate seg på den risiko å legge seg ut i lengre perspektiv med disse to fascistiske stater, og fra høsten 1938 la han dermed om kursen. Hans politikk ble i stadig økende grad pro-tysk og pro-italiensk. Han innførte en anti-jødisk lovgivning etter forbilde fra de tyske Nürnberglovene. Han innførte også pressesensur.
I september 1938 møtte han Adolf Hitler som forgjeves forsøkte å få med seg Ungarn i et angrep på Tsjekkoslovakia. 
Den 13. januar 1939 fikk han Ungarn inn i Antikominternpakten av 1936.
Den 16. oktober 1939 trakk han seg tilbake, etter at opposisjonen hadde undergravd han politisk ved blant annet å påvise (ut fra hans eget stamtre) at han hadde en jødisk oldefar.

Fortsatt politisk virke

Han fortsatte imidlertid i ledelsen av en rekke høyreorienterte organisasjoner.
Da de tyske styrker okkuperte Ungarn i 1944, var Imrédy den tyske ambassadør Edmund Veesenmayers førstevalg som den som skulle overta etter Miklós Kállay som statsminister. Men Horthy lot seg ikke til å bevege til en slik utnevnelse, og Döme Sztójay ble statsminister i stedet. Béla Imrédy ble finansminister, og bistod med å stille den ungarske økonomi til Tysklands disposisjon.
I 1945 var han riksregjeringens gjest i Salzburg.

Utlevering, rettssak, henrettelse

Amerikanerne utleverte ham, i pakt med Moskvaerklæringen, til Ungarn.
I Budapest ble han dømt til døden for krigsforbrytelser og skutt av en eksekusjonspelotong på gårdsplassen i Markofengselet.
Volvo World Match Play Championship

Volvo World Match Play Championship er en golfturnering som arrangeres hvert år i september på Wentworth Club utenfor London. Tittelsponsor er finansselskapet Volvo; tidligere har turneringen vært sponset av Suntory, Toyota, Cisco og HSBC. Formatet er matchspill.

Historie

Turneringen ble grunnlagt av Mark McCormack som et PR-nummer for golfspillere han var manager for. Den første turneringen, i 1964, ble vunnet av Arnold Palmer, som var McCormacks første klient. Nivået på vinnerne av turneringen har vært gjennomgående høyt, og flertallet av seierne har gått til spillere som har vært nummer 1 på verdensrankingen i golf (eller uoffisielt nummer 1 før innføringen av verdensrankingen) på et tidspunkt i karrieren.
I de første 40 årene hadde turneringen uoffisiell status; den var vel ansett av fans i Storbritannia og mange land utenfor USA, populær blant spillerne og sameksisterte med Europatouren, hvis bane den spilles på, men den gav ikke poeng til verdensrankingen og premiepengene ble ikke regnet med på pengelisten. Opprettelsen av WGC-Accenture Match Play Championship i 1999 var imidlertid et slag for den eldre matchspillturneringen, som havnet i skyggen av den nye, større turneringen.

Dagens mesterskap

I 2004 fikk turneringen en grundig overhaling. En betydelig økning i sponsormidler ble tilført fra finansselskapet HSBC, og førstepremien ble hevet til 1 million pund, som da var den største førstepremien i golf. Startfeltet ble økt til 16 spillere, og et kvalifiseringssystem basert på prestasjoner i de fire major-turneringene ble innført som erstatning for de tidligere invitasjonene. Det ble allokert poeng til verdensrankingen og resultatene ble gitt status på Europatourens pengeliste (dog ikke den virkelige premiesummen, som er mye større enn i de andre turneringene, men skalert i mer proporsjonale beløp). Denne overhalingen regnes som en stor suksess på alle måter unntatt én: mange av de amerikanske toppgolferne takker fortsatt nei.
Kysylkum

Kysylkum (usbekisk: Qizilqum, kasakhisk: Қызылқұм – Qyzylqum, oversatt: «Rød sand»), er en ørken i Sentral-Asia. Den ligger i Turansenkningen, mellom elvene Amu Darja og Syr Darja, og er delt mellom Kasakhstan og Usbekistan, og med en liten del i Turkmenistan. Den dekker et område på 298 000 km², og er med det verdens 11. største ørken.

Geografi

Området består i all hovedsak av en vidstrakt slette opp til 300 moh, med flere senkninger og høyland innimellom. Mesteparten av området er en sandørken dekket av sanddyner. I nordvest er store områder med takir, som er harde leirsletter dannet av sesongsmessig regn som fordamper og danner en skorpe. Det finnes også enkelte oaser. Det er jordbruksbosetninger langs elvene og i oasene. Kysylkum har en årsnedbør på 70–125 mm og en middeltemperatur på rundt 16 °C.

Flora og fauna

Plantelivet i ørkenen er preget av det tørre klimaet, og omfatter blant annet forskjellige vekster i amarantfamilien, foruten gress og hardføre busker.  
Det har de siste skjedd en endring i plantelivet i Kysulkum, i likhet med i den nærliggende ørkenen Karakum, noe som antas å ha sin årsak i et redusert beitepress, saltstormer fra den inntørkede Aralsjøen og endringer i nedbørsmønster forårsaket av den reduserte overflaten av Aralsjøen.
Dyrelivet i ørkenen omfatter blant annet den sjeldne saigaantilopen (Saiga tatarica) og ørkenvaranen Varanus griseus som kan bli opptil 1,6 meter lang. Det finnes også baktriahjort, villsvin, przewalskihest og asiatisk villesel. Av fugler finnes fasaner, stortrappe og kongeørn. Det er opprettet to store verneområder i Kysylkum; Kysylkum naturreservat på 101 000 km², opprettet i 1971 i Bukhara-provinsen, og Djeyran naturreservat på 51 450 km², beliggende rundt 40 km sør for Bukhara.

Økonomi

Lokalbefolkningen bruker de enorme områdene i Kysylkum som beiteområder for husdyr, for det meste sauer, baktriakameler og dromedarer.
I Kysylkum finnes betydelige forekomster av gull, uran, kobber, aluminium og sølv, foruten  naturgass og olje. Utbyggingen av det mest produktive gullfeltet ved Muruntau begynte tidlig på 1970-tallet. De viktigste sentrene for gruve- og smelteindustrien i regionen er Navoi, Zarafshan og Uchkuduk. Gassindustrien er sentrert rundt Gazli og Mubarek.
Vils

Historie

Vils fikk byrettigheter 1327.
I 1408 overtok Hertug Friedrich IV. av Østerrike‑Tirol lenet Vilsegg, men forlente det videre til slottherren von Hohenegg sammen med Vils. Da slekten von Hohenegg døde ut i 1671 tilfalt Vils Østerrike.
Etter tapet i krigen mot Napoleon måtte Østerrike-Ungarn gi fra seg Tirol, sine schwabiske besittelser og Vils. Først i 1816 ble Vils en del av Østerrike/Tirol og har vært det siden.
28. april 1945 krysset den amerikanske armeen grensen til Østerrike mellom Pfronten og Vils .
Angela Hammitzsch

Biografi

Angela Hitler ble født i grensebyen Braunau i Østerrike som det andre barnet til ekteparet Alois Hitler og Franziska Matzelberger (Alois' annen hustru). Moren døde året etter, i 1884. Angela og hennes bror Alois junior ble oppdratt av faren og av hans tredje hustru, Klara Hitler. Hennes halvbror Adolf Hitler var seks år yngre enn henne, og de kom til å stå hverandre svært nær. Hun var den eneste av søsknene som ble omtalt av Hitler i Mein Kampf.
Angela var gift med Leo Raubal, og sammen med ham fikk hun i 1906 sønnen Leo jr. I 1908 fikk hun datteren Angela (kalt Angelika eller «Geli» og i 1910 datteren Elfriede.
Ektemannen Leo Raubal døde i 1910. Ifølge en profil utviklet av det amerikanske OSS (CIAs forløper), flyttet Angela så til Wien. Der ble hun forstanderinne for Mensa Academia Judaica, et hjem for jødiske studenter. Hun forsvarte ved en anledning disse studentene mot antijødisk pøbel.
Angela hadde ikke hørt noe fra sin bror Adolf på ti år da han gjenopptok kontakten med henne i 1919. I 1928 flyttet hun og datteren Geli til Obersalzberg der hun ble Adolf Hitlers husholderske. Senere ble hun oldfrue for hans hushold i Berchtesgaden.
Adolf Hitler innledet et forhold av ikke helt avklart art med sin niese, Angelas datter Geli, som døde – antagelig for egen hånd – i 1931. I mellomtiden hadde Angela utviklet sterke motforestillinger mot Hitlers forhold med Eva Braun. Ifølge enkelte kilder forsøkte hun å advare Eva Braun mot risikoen ved å komme Adolf Hitler tett inn på livet. Til slutt forlot hun Berchtesgaden og flyttet til Dresden. Adolf Hitler brøt tvert av en hver forbindelse med henne og uteble fra hennes bryllup med professor Hammitsch.
Temnikov

Temnikov (russisk: Темников) er en by i Republikken Mordovia i Russland. Den ligger ved elva Moksja (ei sideelv til Oka), rundt 140 km nordvest for Saransk. Innbyggertall: 8 375 (folketelling 2002).
NM i friidrett 1927

Norgesmesterskapet i friidrett 1927 bestod av flere arrangementer som i 1927 kåret norgesmestere i friidrettsøvelsene.
Hovedmesterskapet ble arrangert på Bislett stadion i Oslo fra 20. til 21. august. Kun menn deltok.
Kongepokalvinner ble Per Oscar Andersen. 
Se også NM i mangekamp 1927.
Antitankshund

En antitankshund er en hund som er trent til å løpe innunder stridsvogner slik at en sprengladning festet på hundens rygg kan detoneres ved hjelp av en kontaktdetonator. Antitankshunder ble trent av Sovjetunionen under annen verdenskrig til bruk mot tyske stridsvogner. 
Noen av hundene løp innunder russernes egne stridsvogner, muligvis fordi de var trent nettopp med russiske stridsvogner og derfor kjente disses utseende og lukt. 
Den tyske hæren lærte snart å ta seg i akt for de minerte hundene og det ble gitt ordre om å skyte alle russiske hunder under påskudd av at de hadde rabies. På grunn av dette ble hunder svært sjeldne på Østfronten, hvilket gjorde antitankshundenes verdi som overraskelsesvåpen enda mindre effektiv.
Etter krigen fant man på mer effektive metoder, slik at det ikke er sannsynlig at det vil bli anvendt antitankhunder igjen.
Falklandsøyenes flagg

Falklandsøyenes flagg er en britisk Blue ensign med territoriets våpenskjold i flaggets frie ende. Våpenet viser gjennom sauen til den viktigste næringsvegen på øyene. Videre viser det skipet Desire. Det var dette kaptein John Davis førte da han i 1592 oppdaget øyene. Flagget ble innført 28. september 1948 da det nåværende våpenskjoldet ble inntatt. Tidligere førte øyene våpen og flagg med en okse i våpenmerket. 
Fra flagget ble innført og fram til 1999 satt våpenmerket i en hvit skive. Dette var også tilfelle for de fleste andre særmerkede britiske flagg for kolonier. Tradisjonen med å sette våpenet på en hvit skive skal skyldes at den britiske marinens offisielle flaggbok, Flags of all nations, hadde for vane å vise merkene som satt i flaggene på en rund, hvit bakgrunn. Selv om dette bare var en illustrasjonsteknisk måte å vise merkene, ble det i praksis tolket som at hele skiven skulle være med i flagget. Framstillingen av flaggene ble endret med 1999-utgaven av Flags of all nations, da merkede britiske flagg nå ble framstilt med våpenet direkte mot flaggduken. For å bedre muligheten for identifikasjon ble også merkets størrelse økt.

Handelsflagg

Med The Merchant Shipping (Falkland Islands Colours) Order, som trådte i kraft 25. januar 1999, fikk Falklandsøyene eget skipsregister. Skip registrert i dette fører som handelsflagg en Red ensign med Falklandsøyenes våpen i den frie enden av flaggduken. I loven illustreres flagget med våpenet på hvit skive. Dette er endret etter samme mønster som for andre britiske kolonier i og med 1999-utgaven av den offisielle britiske flaggboken Flags of all nations.

Guvernørens flagg

Guvernøren, koloniens øverste myndighet og kronens representant, fører eget flagg etter samme modell som øvrige guvernører i britiske besittelser. Det vil si det britiske unionsflagget med koloniens våpenskjold omgitt av en krans i midten.
Karbonholdig kondritt

Karbonholdig kondritt eller C-kondritt er en klasse av kondritt-meteoritter bestående av minst 7 kjente grupper og mange ugrupperte meteoritter. Deres kjennetegn er som navnet angir, at de inneholder karbonat. De omfatter noen av de mest primitive kjente meteorittene. C-kondritter representerer bare en liten andel (4,6 %) av meteorittnedfallet.
Cyberspionasje

Cyberspionasje er en handling eller praksis for å få tak i hemmeligheter og informasjon uten tillatelse. Man kan få tak i kunnskap om innehaveren, informasjon fra enkeltpersoner, konkurrenter, rivaler, grupper, regjeringer og fiender. Man kan oppnå personlige, økonomiske, politiske eller militære fordeler ved å bruke metoder på Internett, nettverk eller individuelle datamaskiner gjennom bruk av proxy-servere, dekodingsteknikker og skadelig programvare , inkludert Trojanske hester og spionprogrammer. Det kan i sin helhet gjennomføres online fra datamaskiners tastatur av fagfolk på baser i land langt borte, eller kan innebære infiltrasjon nær ved datamaskinen av trente konvensjonelle spioner og muldvarper - eller i andre tilfeller kan det være kriminelle verk av amatører, ondsinnede hackere eller mykvareprogrammerere.
Tyrkerdue

Beskrivelse

Den er liten og slank med lys, sandfarget fjærdrakt og et tydelig svart nakkebånd. Den er ikke en trekkfugl.

Utbredelse

Opprinnelig kommer den fra varme tempererte områder fra sørøst i Europa til Japan. I løpet av det tyvende århundre spredte den seg over resten av Europa, og nådde Storbritannia i 1960 og Irland like etter. 
Nå hekker den også nord for polarsirkelen i Skandinavia, og er en vanlig kulturfugl i byer og bygder i Norge.
Den slapp ved et uhell ut i Bahamas på 1970-tallet, og spredte seg til Florida innen 1982. Store kolonier har blitt sett i Alabama også. I 1999 var arten registrert i 22 amerikanske stater, og spredte seg fortsatt raskt.
HAMMER

HAMMER er et 64-biter filsystem som er utviklet av Matthew Dillon for operativsystemet DragonFly BSD. Operativsystemet er implementert som et B+ tre, en i datastruktur som er vanlig innenfor filsystemer.
Dens primære egenskaper er NFS-eksporterbare snapshots, mester-multislave operasjoner, konfigurerbar historiebevaring, mounting uten fsck, og sjekksummer til å dvele med datakorrupsjon. HAMMER støtter også datablokk data deduplisering, noe som betyr at identiske datablokker vil bli lagret bare en gang i filsystemet.
ISO 3166-2:VI

ISO 3166-2:VI er De amerikanske Jomfruøyers del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for De amerikanske Jomfruøyer.
De amerikanske Jomfruøyer, som er et avhengig område tilhørende USA, er offisielt tildelt ISO 3166-1 alfa-2-koden VI. Territoriet er også tildelt koden US-VI i ISO 3166-2:US, USAs del av ISO 3166-2.
Khalid Mahmood

Innvandrerregnskap

I 1995 fikk Mahmood spesielt mye mediaoppmerksomhet som bystyremedlem. Etter valget fikk Høyre og Fremskrittspartiet flertall i bystyret med ett mandats overvekt, og innledet samtaler om byrådssamarbeid. Som en del av dette samarbeidet gikk det nye byrådet inn for å sette opp et innvandringsregnskap, noe Mahmood valgte å stemme imot. Konstellasjonen mistet derfor flertallet, og Oslo endte med et mindretallsbyråd fra Høyre. Mahmood meldte deretter overgang til Arbeiderpartiet.

Islamofobi

I en artikkel i Aftenposten fra 2009, uttrykker Mahmood sin bekymring for Islamofobi og hva han beskrev som "En forfølgelse av muslimer". I artikkelen referer Mahmood til Muslimer som en av samfunnets svakeste grupper og sier: "Vi er vår tids jøder, stigmatiserte, generaliserte og fremstilt som en trussel mot samfunnet. Fremstilt som usiviliserte mennesker som lever et dobbeltliv – ordentlig utad, men innad fundamentalister som undertrykker og bruker vold mot kvinner."